En Eurojackpot-kupon fra Menu i Aalborg sikrede en heldig vinder en gevinst på 8,8 millioner kroner.

8.838.424 kroner. Det beløb tikker snart ind på kontoen ved en heldig Eurojackpot-spiller, som har købt vinderkuponen i Menu i Aalborg. Det var seks rigtige tal, der udløste den store gevinst. - Set med danske briller har det været nogle helt utrolige uger. I sidste uge vandt en dansker 206 millioner kroner i Vikinglotto. I onsdags vandt en anden en gevinst i samme lotteri på næsten 5 millioner kr. Og her til aften er der så endnu en dansker, som løber med en stor milliongevinst, siger Pernille Mehl, der er administrerende direktør i Danske Lotteri Spil. Danske Spil har endnu ikke hørt fra vinderen. Gevinsten på de 8,8 millioner kroner er blot en brøkdel af det beløb, som syv rigtige vindertal udløste fredag. En heldig tysker vandt nemlig førstepræmien på over en halv milliard kroner i fredagens Eurojackpot-trækning. Helt præcis tikker der 571.638.630 kroner ind på kontoen ved den tyske Eurojackpot-vinder. I alt var der 14 personer, der havde seks rigtige, og som deler andenpræmien.